
RAPORT

asupra proiectului de Lege pentru prevenirea cruzimii faţă de animale şi protecţia acestora
Cu adresa nr.Plx. 888 din 12 decembrie 2007, Biroul Permanent conform art. 95  din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru agricultură, silvicultură, industrie alimentară şi servicii specifice cu proiectul de Lege pentru prevenirea cruzimii faţă de animale şi protecţia acestora.
La întocmirea raportului s-a avut în vedere avizul favorabil al Consiliului Legislativ, transmis cu adresa nr.784 din 15 iunie 2007, precum şi avizele negative ale următoarelor comisii: Comisia juridică, de disciplină şi imunităţi, Comisia pentru administraţie publică, amenajarea teritoriului şi echilibru ecologic şi Comisia pentru buget, finanţe şi bănci. 
 
      Prezentul proiect de Lege are ca obiect de reglementare : adoptarea unor norme privind protecţia juridică a animalelor de companie şi a animalelor fără stăpân, un element de noutate constituindu-l înfiinţarea Poliţiei animalelor.
Proiectul de Lege face parte din categoria legilor organice, potrivit art. 73   din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor domnul Marian Hoinaru secretar de stat în Ministerul Agriculturii, Pădurilor şi Dezvoltării Rurale.
La lucrările comisiei au participat 27 deputaţi, din totalul de 27 membri ai comisiei.

Comisia a hotărât cu unanimitate de voturi,  respingerea proiectului de Lege din următorul motiv: proiectul de lege nu respectă prevederile art. 138 alin. (5) din Constituţia României, republicată, şi cele ale art. 15 alin (1) din Legea nr. 500/2002 privind finanţele publice în ceea ce priveşte implicaţiile financiare asupra bugetului consolidat al statului.
     Proiectul de Lege a fost adoptat de Senat în şedinţa din data de 12 decembrie 2007.
    Proiectul de lege, potrivit art. 75 din Constituţia României, republicată  este de competenţa decizională a Camerei Deputaţilor.
   În urma dezbaterii, în şedinţa din 08.04.2009 a proiectului de Lege pentru prevenirea cruzimii faţă de animale şi protecţia acestora, comisia propune Plenului Camerei Deputaţilor respingerea proiectului de Lege.

